MT Il-Ġurnal Uffiċjali tal-Unjoni Ewropea C 219/12

Pubblikazzjoni ta’ applikazzjoni għal emenda skont l-Artikolu 50(2)(a), tar-Regolament tal-Parlament Ewropew u tal-Kunsill (UE) Nru 1151/2012 dwar skemi tal-kwalità għall-prodotti agrikoli u oġġetti tal-ikel

2013/C 219/09

Din il-pubblikazzjoni tagħti d-dritt għal oġġezzjoni għall-applikazzjoni għal emenda skont l-Artikolu 51 tar-Regolament tal-Kunsill (UE) Nru 1151/2012 tal-Parlament Ewropew u tal-Kunsill (1).

APPLIKAZZJONI GĦAL EMENDA

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (2)

APPLIKAZZJONI GĦAL EMENDA SKONT L-ARTIKOLU 9

“LIQUIRIZIA DI CALABRIA”

Nru tal-KE: IT-PDO-0105-01090-07.02.2013

IĠP ( ) DPO ( X )

1. Intestatura tal-ispeċifikazzjoni affettwata mill-emenda

—  Isem il-prodott —  Deskrizzjoni tal-prodott — ☒ Żona ġeografika: —  Prova tal-oriġini —  Metodu ta' produzzjoni —  Rabta —  Tikkettar —  Rekwiżiti nazzjonali —  Oħrajn (li għandhom jiġu speċifikati)

2. Tip ta' emenda

— ☒ Emenda tad-dokument uniku jew tas-sinteżi —  Emenda tal-ispeċifikazzjoni tad-DPO jew l-IĠP rreġistrata, li għaliha ma ġie ppubblikat l-ebda dokument uniku jew sinteżi —  Emenda tal-ispeċifikazzjoni li ma teħtieġ l-ebda emenda tad-dokument uniku ppubblikat (l-Artikolu 9(3) tar-Regolament (KE) Nru 510/2006) —  Emenda temporanja tal-ispeċifikazzjoni li tirriżulta mill-impożizzjoni ta’ miżuri sanitarji jew fitosanitarji obbligatorji mill-awtoritajiet pubbliċi (l-Artikolu 9(4) tar-Regolament (KE) Nru 510/2006)

3. Emenda/i

Żona ġeografika:

L-emenda se ddaħħal fl-ispeċifikazzjoni l-muniċipalità ta' Castrovillari li tinsab fil-provinċja ta' Cosenza, li qabel kienet tħalliet barra minħabba żball li seħħ meta tfasslet l-ispeċifikazzjoni. Fil-muniċipalità ta' Castrovillari bħall-muniċipalitajiet l-oħra indikati mill-ispeċifikazzjoni, jeżistu l-kondizzjonijiet ambjentali u storiċi neċessarji għall-produzzjoni tad-DPO “Liquirizia di Calabria”. Il-muniċipalità ta' Castrovillari tinsab parzjalment fil-pjanura ta' Sibari u tmiss mal-muniċipalitajiet ta' Altomonte, San Lorenzo del Vallo, Spezzano Albanese, Cassano Ionio u Civita li diġà qegħdin inklużi fl-ispeċifikazzjoni. Barra minn hekk, fid-distrett ta' Castrovillari l-preżenza tal-istabbilimenti li jipproduċu l-“Liquirizia di Calabria” ilha ddokumentata mill-1842.

Ġew kkoreġuti xi żbalji dwar l-ismijiet ta' ċerti muniċipalitajiet li jinsabu fiż-żona ta' produzzjoni “Liquirizia di Calabria”.

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u tad-denominazzjonijiet tal-oriġini tal-prodotti agrikoli u tal-oġġetti tal-ikel (3)

“LIQUIRIZIA DI CALABRIA”

Nru tal-KE: IT-PDO-0105-01090-07.02.2013

IĠP ( ) DPO ( X )

1. Isem

“Liquirizia di Calabria”

2. Stat membru jew pajjiż terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta' prodott

Klassi 1.8. Prodotti oħra tal-Anness I għat-Trattat (ħwawar, eċċ.)

Klassi 2.4. Ħobż, prodotti tal-għaġina, ħelu, gallettini u xogħol ieħor tal-furnara

3.2. Deskrizzjoni tal-prodott li għalih japplika l-isem fil-punt 1

Id-Denominazzjoni Protetta tal-Oriġini “Liquirizia di Calabria” hi rriżervata biss għal-likorizja friska jew mnixxfa u għall-estratt tagħha. Tali likorizja trid tiġi mill-pjanti Glycyrrhiza glabra (Fam. Leguminose) kultivati jew slavaġ, speċjalment mill-varjetà tipika magħrufa fil-Calabria bħala “Cordara”.

Meta tinħareġ għall-konsum, il-“Liquirizia di Calabria” DPO tippreżenta l-karatteristiċi li ġejjin:

Għerq frisk — Kulur isfar lewn it-tiben — Togħma ħelwa, aromatika, qawwija u persistenti — Indewwa bejn 48 u 52 %. — Aċidu gliċirriziku bejn 0.60 u 1,40 %;

Għerq imnixxef — Kulur minn isfar lewn it-tiben għall-isfar ċar fil-kannella — Togħma ħelwa, ta' frott u kemxejn qawwija — Indewwa bejn 6 u 12 %. — Aċidu gliċirriziku bejn 1,2 u 2,4 %

Estratt tal-għerq: — Kulur minn kannella skur għall-iswed — Togħma ħelwa-qarsa, aromatika, qawwija u persistenti — Indewwa bejn 9 u 15%. — Aċidu gliċirriziku bejn 3 u 6 %.

3.3. Materja prima (għall-prodotti pproċessati biss)

—

3.4. Għalf (għall-prodotti li ġejjin mill-annimali biss)

—

3.5. Fażijiet speċifiċi tal-produzzjoni li jridu jsiru fiż-żona ġeografika identifikata

Il-fażijiet kollha ta' produzzjoni, mill-kultivazzjoni sal-ħsad, u l-attivitajiet ta' tnixxif u ta' pproċessar iridu jsiru fiż-żona identifikata fil-punt 4.

3.6. Regoli speċifiċi dwar it-tqattigħ, it-tħakkik, l-ippakkjar, eċċ.

Il-“Liquirizia di Calabria” DPO tinbiegħ f'pakketti tal-kartun, tal-ħġieġ, tal-metall, taċ-ċeramika, tal-polipropilene u tal-polietilene u fil-materjali kollha aċċettati mil-liġijiet fis-seħħ dwar l-ippakkjar ta' prodotti tal-ikel. Il-pakketti jista' jkollhom piż li jvarja bejn 5g u 25 kg. Madankollu kull pakkett irid ikun issiġillat b'mod li meta jinfetaħ jinkiser is-siġill.

3.7. Regoli speċifiċi dwar it-tikkettar

Fuq it-tikketta, għandu jiġi indikat, il-logo tad-denominazzjoni, in-numru tas-serje maħruġ mill-entità ta' kontroll, u d-data tal-ippakkjar tal-prodott f'kull wieħed mill-kontenituri. Il-logo tad-denominazzjoni “Liquirizia di Calabria” DPO jirrappreżenta b'mod stilizzat, kaxxa b'forma ta' djamant bi ġnub indaqs u b'angoli ta' 90 grad. Id-daqs minimu għall-istampar ta' ġewwa l-logo hu ta' 0,5 ċm kemm fit-tul u kemm fil-wisgħa'. Il-logo tad-denominazzjoni jista' jiġi stampat f'kull kulur.

4. Definizzjoni fil-qosor taż-żona ġeografika

Iż-żona ta' produzzjoni tal-“Liquirizia di Calabria” tiġbor fiha t-territorji muniċipali mniżżla b'mod iddettaljat fl-ispeċifikazzjoni tal-prodott, fejn tiġi rreġistrata l-preżenza salvaġġa jew ikkultivata tal-pjanta Glycyrrhiza Glabra“varjetà typika” tal-Calabria msejħa “Cordara” sa altitudni ta' 650 m mil-livell tal-baħar. Din iż-żona tmiss fit-Tramuntana mal-grupp ta' qċaċet tal-muntanji ta' Pollino, li tinżel bil-mod il-mod lejn il-Grigal ta' Rocca Imperiale, u b'hekk issib ruħha mifruda mir-reġjun tal-Basilicata. Iż-żona tinkludi t-territorji tal-wied ta' Crati fuq iż-żewġ naħat tax-xmara li tgħaddi min-Nofsinhar għat-Tramuntana u tiżbokka fil-Grigal fil-Baħar Jonju, u li taqsam ukoll il-pjanura ta' Sibari. Fuq in-naħa tal-Baħar Tirren, iż-żoni kkonċernati, huma dawk inklużi mit-Tramuntana għan-Nofsinhar bejn it-territorju ta' Falconara Albanese u dak ta' Nicotera. Fuq in-naħa tal-Baħar Jonju, huma inklużi ż-żoni li mit-Tramuntana jiltaqgħu mal-Pjanura ta' Sibari, il-pjanura vasta ta' Crotone, fit-tarf nett tal-Calabria.

5. Rabta maż-żona ġeografika

5.1. Speċifiċità taż-żona ġeografika

Iż-żona storika ta' produzzjoni tal-likorizja kienet iż-żona kostali tal-Calabria u b'mod partikolari, iż-żona prinċipali li qiegħda bejn il-muniċipalitajiet ta' Villapiana, Cerchiara di Calabria, Cassano Ionio-Sibari, Corigliano Calabro u Rossano li qegħdin fil-pjanura ta' Sibari, minħabba l-predispożizzjoni naturali tal-ħamrija tal-pjanura, magħmula minn elementi silikużi, mimlija żrar u b' ph newtrali. Anke mil-lat klimatiku, il-pjanura ta' Sibari, fejn sal-lum għad hemm l-akbar produzzjoni ta' likorizja, għandha kundizzjonijiet favorevoli għad-diffużjoni ta' din il-pjanta, minħabba l-viċinanza tal-muntanji u n-nuqqas ta' rjieħ, peress li l-Pollino u s-Sila tal-madwar iservu ta' barriera naturali. Il-pjanti tal-likorizja jikbru kemm b'mod salvaġġ kif ukoll jiġu kkultivati mal-kosta u huma mifruxa fuq il-pjanuri tal-kosta tal-Baħar Tirren (Lamezia Terme, Falerna, Nocera Tirenese ...) u tal-Baħar Jonju (Crotone, Isola Capo Rizzuto, Chiaravalle, Badolato, Roccella Ionica ...) saż-żoni interni tal-għoljiet, jibqgħu sejrin matul il-widien tax-xmajjar prinċipali tal-Calabria sal-muntanji ta' ġewwa li minħabba l-konformazzjoni partikolari tagħhom igawdu benefiċċji mill-influwenza tal-baħar. Għalhekk, anke bosta kilometri 'l bogħod mill-kosta, il-likorizja għandha l-istess karatteristiċi. Il-klima, bla ebda dubju mediterranja, bi sjuf twal, sħan u xotti u xtiewi mhux ħorox, tiddetermina d-diffużjoni uniformi tal-Glychyrrhiza glabra“varjetà typika” (imsejħa Cordara) fiż-żona kollha kkunsidrata.

5.2. Speċifiċità tal-prodott

Il-“Liquirizia di Calabria” DPO, bla dubju tiddistingwi ruħha minn varjetajiet simili mil-lat kimiku-fiżiku, minħabba l-preżenza ta' metaboliti sekondarji fosthom is-sustanza attiva li tiddefinixxi l-karatteristiċi kummerċjali u farmaċewtiċi. Aċidu gliċirriziku. Dan hu saponin preżenti fil-likorizja ta' Calabria li għandha perċentwali medja inqas fir-rigward tal-prestazzjoni tal-istess speċi u varjetà u li proprju minħabba din ir-raġuni hija mfittxa ħafna fis-suq. Kif intqal, ir-riżultati ta' studji riċenti enfasizzaw aħjar id-differenza bejn il-“liquirizia di Calabria” u dawk li ġejjin minn reġjuni oħra li huma viċin fil-kontenut ta' aċidu gliċirriziku, li huma nettament inferjuri bħala kontenut fl-għeruq għal dawk li ġejjin minn reġjuni oħra, iżda anke minħabba l-kontenut baxx ta' zokkrijiet.

Studju ieħor li sar fuq il-frazzjoni volatili enfasizza d-differenza kbira bejn l-għamla tal-“liquirizia di Calabria” meta mqabbla ma' oħrajn ta' oriġini kemm Taljana kif ukoll ta' oriġini barranija. Fl-aħħar, it-tqabbil bejn l-estratti tal-likorizja li ġejjin minn pajjiżi oħra, wera li l-“liquirizia di Calabria” għandha kompożizzjoni kwalitattiva u kwantittativa differenti f'dawk li huma komposti fenoliċi.

B'mod partikolari tidher biċ-ċar il-preżenza ta' frazzjoni żgħira ta' liquiritigenina, isoliquiritigenina filwaqt li proporzjonijiet sinifikanti huma rappreżentati mil-Licochalcone A li jidher nieqes f'kampjuni oħra u preżenti flimkien mal-Licochalcone B f'oħrajn.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)

Il-Calabria hi reġjun li, minħabba l-konformazzjoni u t-terren tagħha, tippreżenta karatteristiċi totalment uniċi fir-rigward tar-reġjuni l-oħra Taljani.

Bħala t-tarf estrem tal-peniżola Taljana, il-Calabria hi minnha stess ikkunsidrata peniżola twila u dejqa mdawra bil-baħar għal madwar 800 km li, għalkemm minn ċertu aspetti tista' tiġi mqabbla mal-Puglia, f'oħrajn turi li hi totalment differenti minnha. Fil-fatt, il-Calabria hi maqsuma b'mod lonġitudinali f'żewġ partijiet mill-katina ta' muntanji Apenninni, element li hu assolutament uniku fil-panorama tar-reġjuni Taljani.

Il-konformazzjoni u t-terren jiddeterminaw fil-Calabria kundizzjonijiet bijoloġiċi, pedoloġiċi u klimatiċi li huma assolutament uniċi u speċifiċi fir-rigward tal-bqija tal-peniżola f'termini ta' temperaturi medji, varjazzjoni ta' temperaturi, umdità, ammont ta' xita, preċipitazzjoni, riħ, eljofanija u radjazzjoni tax-xemx u għaldaqstant anki t-temperatura tal-ħamrija. Dawn l-elementi jidhru sew minn għadd kbir ta' studji xjentifiċi. L-ambjent naturali partikolari, matul is-sekli, għamel pressjoni qawwija fuq l-ispeċi biex tadatta ruħha filwaqt li affettwa l-iżvilupp tagħha f'termini ta' karatteristiċi li jiffurmawha, u anki dawk nutrizzjonali u aromatiċi. Dan wassal għal kemo-tip speċifiku: il-“liquirizia di Calabria”.

Din it-tipoloġija partikolari ta' likorizja hi distintiva tar-reġjun tal-Calabria. Fil-fatt, din kienet diġà magħrufa sew fis-seklu Sbatax, kif jidher f'għadd kbir ta' dokumenti fosthom il-famuż “Trattato di terapeutica e farmacologia” Volum I (1903) fejn jiġi ddikjarat li “... L-ispeċi li minnħa toriġina hi l-Glycyrrhiza Glabra (Legumi Papillonacee), li ġejja mil-Lbiċ tal-Ewropa. Xi drabi, l-għerq mediċinali hu magħruf bl-isem ta' “Liquirizia di Calabria”, biex tintgħaraf mil-likorizja tar-Russja, aktar ċara, li ssir mill-Glycyrrhiza Glandulifera jew mill-Echinata li tinsab fil-Lbiċ tal-Ewropa.”.

Barra min hekk, il-famuża Enċiklopedija Brittanika, fl-“erbatax-il edizzjoni” tagħha (1928) tistqarr: “... Il-preparazzjoni tal-meraq hi industrija estiża ħafna matul il-kosta Mediterranja: iżda l-kwalità l-aktar apprezzata fir-Renju Unit hi Magħmula fil-Calabria ...”.

L-opinjoni espressa mill-Enċiklopedija Brittanika hi kkonfermata f'rapport tad-Dipartiment Statali tal-Istati Uniti “The licorice plant” (1985).

Il-“Liquirizia di Calabria” hija “prodott” kumpless riżultat tal-interazzjoni tan-natura u l-ħidma tal-bniedem, li tnisslet tul is-sekli u saret parti dinjituża mit-tradizzjoni tar-reġjun tal-Calabria hekk kif jidher fil-Pittura ta' Saint-Non li tmur lura għall-1700, fi “Stato delle persone in Calabria. I concari.” ta' Vincenzo Padula li tmur lura għall-1864, fid-dokument SVIMEZ “Piante officinali in Calabria: presupposti e prospettive”(1951), f' “Pece e liquirizia nei casali cosentini del Settecento: forma d'industrie e forze di lavoro” ta' Augusto Placanica tal-1980, f' “I ‘Conci’ e la produzione del succo di liquerizia in Calabria” ta' Gennaro Matacena miktub fl-1986, f' “La dolce industria. Conci e liquirizia in provincia di Cosenza dal XVIII al XX secolo” ta' Vittorio Marzi u oħrajn tal-1991, u f'ħafna aktar testi ppubblikati bejn l-1700 u l-2000.

Fil-Calabria tat-tieni parti tas-seklu tmintax, il-kultivazzjoni tal-likorizja kienet estiża tul il-kosta Ionika kollha, l-aktar fil-fruntiera tat-Tramuntana mal-Lucania u l-pjanura vasta ta' Sibari, fejn kienet tikber bil-bosta sa Crotone u Reggio Calabria. Iżda kienet abbundanti wkoll fil-wied ta' Crati li minn Cosenza jasal fil-pjanura ta' Sibari, kif ukoll f'medda wiesgħa taż-żona kostali Tirrenika.

Referenza għall-Pubblikazzjoni tal-Ispeċifikazzjoni

(L-Artikolu 5(7) tar-Regolament (KE) Nru 510/2006 (4))

Il-Ministeru nieda l-proċedura nazzjonali ta' oġġezzjoni bil-pubblikazzjoni tal-applikazzjoni għal emenda tad-DPO “Liquirizia di Calabria” fil-Gazzetta Ufficiale della Repubblica Italiana Nru 294 tat-18 ta’ Diċembru 2012.

It-test sħiħ tal-ispeċifikazzjoni tal-prodott jinsab fuq is-sit tal-internet li ġej:

http://www.politicheagricole.it/flex/cm/pages/ServeBLOB.php/L/IT/IDPagina/3335

Jew

billi wieħed imur direttament fil-paġna ewlenija tas-sit elettroniku tal-Ministeru għall-Politika Agrikola, l-Ikel u l-Forestrija (http://www.politicheagricole.it) u mbagħad jikklikkja fuq il-kliem “Qualità e sicurezza” (fuq in-naħa tal-lemin tal-iskrin), u fl-aħħar jikklikkja fuq il-kliem “Disciplinari di Produzione all’esame dell’UE”.

(1) ĠU L 343, 14.12.2012, p. 1.

(2) Sostitwit bir-Regolament (UE) Nru 1151/2012.

(3) Ara n-nota f’qiegħ il-paġna Nru 2.

(4) Ara n-nota f’qiegħ il-paġna Nru 2.